## Poslovnik o radu Komisije Vlade Republike Hrvatske za rješavanje sporova o pravima općina, gradova i županija

### NN 9/1995 (10.2.1995.), Poslovnik o radu Komisije Vlade Republike Hrvatske za rješavanje sporova o pravima općina, gradova i županija

# VLADA REPUBLIKE HRVATSKE

Na temelju članka 8. stavka 1. Uredbe o Komisiji
Vlade Republike Hrvatske za rješavanje sporova o pravima
općina, gradova i županija ("Narodne novine",
broj 37/94), predsjednik Komisije donosi

## Poslovnik

### o radu Komisije Vlade Republike Hrvatske za rješavanje sporova o pravima općina, gradova i županija

Članak 1.

Ovim poslovnikom ureduje se arbitražni postupak
za rješavanje sporova o pravima općina, gradova i županija
u postupku preuzimanja nekretnina, pokretnina, financijskih sredstava
te prava i obveza dosadašnjih općina.

U pitanjima koja nisu uređena ovim poslovnikom
primjenjivat će se odgovarajuće odredbe Zakona o parničnom
postupku.

Članak 2.

Prilikom rješavanja sporova iz članka
1. stavak 1. ovog poslovnika Komisija će se držati
sljedećih temeljnih načela:

a) Županija preuzima zgrade ili posebne dijelove
zgrada na području općina odnosno gradova koje su
nužne za obavljanje poslova iz djelokruga županije kao
jedinice lokalne uprave i samouprave.

Općine i gradovi preuzimaju, u pravilu nekretnine
dosadašnjih općina koje se nalaze na njihovom području
osim nekretnina koje, temeljem stavka 1. točke a) ovog
članka preuzimaju županije.

b) Pokretnine (oprema, inventar, vozila itd) dosadašnjih
općina raspoređuju se na općine, gradove i županije,
u pravilu, srazmjerno broju službenika i namještenika
u županijama, gradovima i općinama na dan 31. ožujka
1994. godine.

c) Financijska sredstva te prava i obveze dosadašnjih
općina raspoređuju se na općine i gradove, u pravilu,
srazmjerno broju stanovnika.

Izuzetno, financijska sredstva, prava i obveze u
svezi s nekretninama i pokretninama, raspoređuju se sukladno
raspodjeli nekretnina odnosno pokretnina.

d) Osnivačka prava (vlasništvo) koja
su na ustanovama i drugim pravnim osobama imale dosadašnje
općine dijele se, u pravilu, na jednake dijelove između
općina i gradova nastalih na području dosadašnje
općine.

Osnivačka prava (vlasništvo) dosadašnjih
općina na javnim poduzećima dijele se u pravilu srazmjerno
broju stanovnika na općine i gradove nastale na području
dosadašnje općine.

e) U postupku arbitraže mogu se, osim fizičke
diobe, prava na nekretninama i pokretninama koje su predmet arbitraže
uzeti u obzir i obračunati i u financijskom obliku, kad
fizička dioba ne bi odgovarala udjelima općina, gradova
i županija u raspodjeli imovine dosadašnjih općina.

Članak 3.

Predsjednik Komisije imenuje predsjednika i članove
svakog arbitražnog vijeća za određeni spor.

Akt o imenovanju predsjednika i članova arbitražne
komisije dostavit će se strankama.

U jednom sporu arbitražno vijeće rješava
sva sporna pitanja novonastalih općina, gradova i županije
u svezi preuzimanja nekretnina, pokretnina, financijskih sredstava,
prava i obveza dosadašnje općine.

Članak 4.

U arbitražnom postupku stranke su općine,
gradovi i županije.

Članak 5.

Izuzeće svakog arbitra može se tražiti
ako postoje okolnosti koje bi mogle dovesti u opravdanu sumnju
njegovu nepristranost ili neovtsnost.

Stranka koja namjerava tražiti izuzeće
arbitra dužna je svoj zahtjev priopćiti Komisiji u
roku od 8 dana nakon što je obaviještena o imenovanju
arbitra čije se izuzeće traži.

O zahtjevu za izuzeće mora se izvijestiti druga
stranka, arbitar čije se izuzeće traži i ostali
članovi arbitražnog vijeća. Izvješće
mora biti u pismenom obliku i mora sadržavati razloge zahtjeva
za izuzeće.

Članak 6.

Ako jedna stranka traži izuzeće arbitra,
druga se stranka može suglasiti sa zahtjevom za izuzeće.

Ako se druga stranka ne suglasi sa zahtjevom za izuzeće,
odluku o zahtjevu za izuzeće donosi predsjednik Komisije.

Predsjednik Komisije može prihvatiti zahtjev
za izuzeće i imenovati drugog člana vijeća
ili odbiti zahtjev za izuzeće.

Protiv zaključka predsjednika komisije o izuzeću
nije dozvoljeno ulaganje pravnih lijekova.

Članak 7.

Ročišta se, u pravilu održavaju
u sjedištu Komisije, u prostorijama koje odrede arbitri u
suglasnosti s predsjednikom Komisije.

Arbitražno vijeće može održati
ročište i na drugom mjestu ako je to korisno za predmet
spora, te je o tome dužno pravodobno obavijestiti stranke.

Članak 8.

Poziv i druga pisma dostavljaju se poštom, preporučenom
pošiljkom uz povratnicu.

U hitnim slučajevima pozivi se mogu upućivati
brzojavom uz povratnicu ili telefonom. Arbitar će staviti
u spis bilješku o sadržaju telefonskog razgovora.

Članak 9.

Rokovi koje odredi arbitražno vijeće za
podnošenje podnesaka ne mogu biti duži od 30 dana.

Predsjednik Komisije, arbitražno vijeće
i predsjednik arbitražnog vijeća ovlašteni su
u opravdanim slučajevima produljiti rokove za izvršenje
određenih postupovnih radnji utvrđenih ovim poslovnikom
ili zaključkom arbitraže.

Arbitri će ocijeniti mogu li se uvažiti
radnje stranaka poduzete nakon isteka utvrđenih rokova.

Članak 10.

Prije pokretanja arbitražnog postupka predsjednik
Komisije zatražit će od jedinica lokalne samouprave
i uprave da polože predujam troškova za rad komisije.

O visini predujma odlučuje predsjednik Komisije
vodeći računa o visini vrijednosti spora, složenosti
činjeničnog stanja te predvidivih troškova
vještaćenja.

Visinu predujma kojeg će uplatiti pojedina
jedinica lokalne samouprave i uprave određuje predsjednik
Komisije vodeći računa o prihodima pojedine jedinice
lokalne samouprave i uprave.

Članak 11.

Stranke mogu podnijeti Komisiji svoje prijedloge
u svezi preuzimanja i raspodjele nekretnina, pokretnina, financijskih
sredstava te drugih prava i obveza dosadašnjih općina
sve do zaključenja rasprave.

Članak 12.

U tijeku spora stranke se mogu sporazumjeti o predmetu
spora ili o dijelu predmeta spora. Sadržaj sporazuma unosi
se u zapisnik. Arbitražno vijeće dužno je utvrditi
da li je sporazum u skladu s pravnim poretkom Republike Hrvatske
i načelu pravičnosti.

Ako je sporazum stranaka u predmetnom sporu po ocjeni
arbitražnog vijeća u suprotnosti s pravnim poretkom
Republike Hrvatske i načelu pravičnosti, arbitražno
vijeće će nastaviti arbitražni postupak.

Sporazum je zaključen kad stranke poslije
pročitanog zapisnika o zaključenju sporazuma arbitara
potpišu zapisnik.

Temeljem sporazuma stranaka, arbitražno vijeće
donijet će odluku o sporazumu stranaka.

Članak 13.

Arbitražno vijeće može odlučiti
da se izvođenje određenih dokaza povjeri arbitru - predsjedniku
arbitražnog vijeća ili arbitru - članu arbitražnog
vijeća.

Za utvrđivanje spornih činjenica arbitražno
vijeće može odrediti vještaćenje.

Stranke su dužne pružiti vještacima
sve relevantne obavijesti ili im staviti na uvid isprave koje
oni zatraže i omogućiti im nesmetani rad.

Kada primi nalaz i mišljenje vještaka,
arbitražno vijeće će dostaviti njegov prijepis
strankama i omogućiti im da se u roku od 8 dana o njemu
pismeno izjasne. Stranke su ovlaštene pregledati svaku ispravu
na koju se vještak u svojem izvješću poziva.

Na zahtjev jedne od stranaka vještak može,
nakon što podnese nalaz i mišljenje, biti saslušan
na raspravi kojoj stranke mogu prisustvovati i na kojoj mogu vještacima
postavljati pitanja.

Članak 14.

Arbitražno vijeće će u tijeku postupka
poduzimati potrebne radnje radi potpunog prikupljanja i pravilnog
utvrđivanja činjenica u svezi predmeta spora. U tu
svrhu, arbitražno vijeće će putem tajnika komisije
pribavljati potrebne podatke i dokumente od nadležnih tijela
državne uprave, pravnih osoba s javnim ovlastima, javnih
ustanova, javnih poduzeća, jedinica lokalne samouprave i
uprave i dr.

Tijekom arbitražnog postupka arbitražno
vijeće može u svako vrijeme zatražiti od stranaka
da podnesu isprave ili druge dokaze u roku koji odredi arbitražno
vijeće.

Članak 15.

Poziv za usmenu raspravu dostavit će se strankama
najkasnije u roku od 8 dana prije održavanja rasprave.

U pozivu treba biti naveden datum, sat i mjesto održavanja
rasprave.

Ako se stranke nisu drugačije sporazumjele,
rasprava je nejavna.

Članak 16.

Kad arbitražno vijeće smatra da je predmet
raspravljen tako da se može donijeti odluka, priopćit
će da je rasprava zaključena, i nakon toga će
se vijeće povuči na vijećanje i glasovanje
radi donošenja odluke.

Vijeće može tijekom vijećanja i
glasovanja odlučiti da se zaključena rasprava ponovno
otvori ako je to potrebno radi dopune postupka ili razjašnjenja
važnih pitanja.

Članak 17.

Tajnik Komisije dužan je prisustvovati sjednicama
arbitražnog vijeća na kojima se vijeća i glasuje
o donošenju odluke.

Tajnik Komisije ovlašten je arbitrima ukazati
na pravna pitanja koja su od značenja za odlučivanje,
a naročito na pitanja koja se odnose na sadržaj i
formu procesnih radnji koje se poduzimaju.

Članak 18.

O pitanjima postupka arbitražno vijeće
donosi zaključak.

Predsjednik arbitražnog vijeća izrađuje
pisani otpravak zaključka.

Protiv zaključka nisu dopušteni pravni
lijekovi.

Članak 19.

O predmetu spora arbitražno vijeće donosi
odluku.

Predsjednik arbitražnog vijeća izrađuje
pisani otpravak odluke.

Pisani otpravak odluke izradit će se u roku
od 15 dana od dana zaključenja rasprave.

Odluka arbitražnog vijeća je izvršna
isprava

Protiv Odluke Komisije o sadržaju spora nije
dozvoljena sudska zaštita.

Arbitražno vijeće dužno je obrazložiti
odluku osim ako su se stranke sporazumjele da obrazloženje
nije potrebno.

Arbitri su dužni potpisati odluku koja mora
sadržavati datum i mjesto donošenja.

Arbitražno vijeće će dostaviti strankama
odluku.

Članak 20.

Odluka u arbitražnom postupku donosi se većinom
glasova.

Glasovanje se obavlja tajno.

O vijećanju i glasovanju vodi se zapisnik,
kojeg potpisuju predsjednik i članovi arbitražnog
vijeća.

Zapisnik o vijećanju i glasovanju čuva
se u spisu u zatvorenom omotu.

Članak 21.

Odluka arbitražnog vijeća mora sadržavati:

1. sastav arbitražnog vijeća koje je donijelo
odluku.

2. naziv dosadašnje općine čija
se imovina raspoređuje.

3. stranke u postupku.

4. popis nekretnina i pokretnina, financijskih sredstava
prava i obveza dosadašnje općine.

5. raspored nekretnina i pokretnina, financijskih
sredstava prava i obveza na općine, gradove i županije.

6. odredbu da se na temelju odluke može izvršiti
upis u zemljišne knjige.

7. naznaku visine troškova postupka, tko ih
je dužan snositi i u kojem roku.

8. obrazloženje.

Članak 22.

U roku od 30 dana od primitka odluke svaka stranka
može, obavještavajuči o tome drugu stranku, zatražiti
od arbitražnog vijeća da u odluci ispravi računske,
pisarske i druge slične greške. Arbitražno vijeće
može na vlastitu inicijativu izvršiti takve ispravke
u roku od 30 dana od otpreme odluke.

Odluka se ispravlja u pisanom obliku.

Članak 23.

U roku od 30 dana od primitka odluke, svaka stranka
može, obavještavajući o tome drugu stranku, zatražiti
od arbitražnog vijeća da donese dopunsku odluku o zahtjevima
o kojima je arbitražno vijeće propustilo odlučiti.

Ako arbitražno vijeće smatra da je zahtjev
za donošenje dopunske odluke opravdan i da se propust može
ispraviti bez daljnje rasprave, ili izvođenjem dokaza, dužno
je dopuniti svoju odluku u roku od 60 dana od primitka zahtjeva.

Članak 24.

Ovaj poslovnik stupa na snagu danom objave u "Narodnim
novinama".

Predsjednik

**Davorin Mlakar,** v.r.

Ostalo, NN 9/1995-139
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)